CELEX: 32020D0280
Language: lt
Date: 2020-02-20 00:00:00
Title: Komisijos įgyvendinimo sprendimas (ES) 2020/280 2020 m. vasario 20 d. dėl griežtesnės priežiūros Graikijoje pratęsimo (pranešta dokumentu Nr. C(2020) 901) (Tekstas autentiškas tik graikų kalba)

28.2.2020   
               
               
                  LT
               
               
                  Europos Sąjungos oficialusis leidinys
               
               
                  L 59/9
               
            
         KOMISIJOS ĮGYVENDINIMO SPRENDIMAS (ES) 2020/280
         2020 m. vasario 20 d.
         dėl griežtesnės priežiūros Graikijoje pratęsimo
         
            
               (pranešta dokumentu Nr. C(2020) 901)
            
         
         (Tekstas autentiškas tik graikų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gegužės 21 d. Europos Parlamento ir Tarybos reglamentą (ES) Nr. 472/2013 dėl euro zonos valstybių narių, kurios turi didelių finansinio stabilumo sunkumų arba kurioms tokie sunkumai gresia, ekonominės ir biudžeto priežiūros griežtinimo (1), ypač į jo 2 straipsnio 1 dalį,
         kadangi:
         
                     (1)
                  
                  
                     2018 m. rugpjūčio 20 d. nustojus teikti Europos stabilumo mechanizmo finansinę pagalbą, Komisijos įgyvendinimo sprendimu (ES) 2018/1192 (2) nuo 2018 m. rugpjūčio 21 d. šešiems mėnesiams Graikijai pradėta taikyti griežtesnė priežiūra. Vėliau ši priežiūra buvo pratęsta du kartus (3), kiekvieną kartą – papildomam šešių mėnesių laikotarpiui, paskutinį kartą – nuo 2019 m. rugpjūčio 21 d.;
                  
               
                     (2)
                  
                  
                     nuo 2010 m. Graikija gavo didelę finansinę pagalbą, todėl Graikijos neįvykdyti įsipareigojimai euro zonos valstybėms narėms, Europos finansinio stabilumo fondui ir Europos stabilumo mechanizmui iš viso sudaro 243 700 mln. EUR. Graikija lengvatinėmis sąlygomis gavo finansinę paramą iš savo Europos partnerių, o 2012 m. ir vėliau 2017 m. pagal Europos stabilumo mechanizmą buvo nustatytos konkrečios priemonės skolos tvarumui padidinti. 2018 m. birželio 22 d. politiniu lygmeniu euro grupėje buvo susitarta įgyvendinti papildomas priemones skolos tvarumui užtikrinti. Šios priemonės apėmė vidutinių svertinių terminų pratęsimą dar 10 metų, palūkanų ir amortizacijos atidėjimą dar 10 metų ir kitų skolos priemonių įgyvendinimą. Remiantis teigiamomis griežtesnės priežiūros ataskaitomis, kuriose vertinama, kaip Graikija laikosi politinių įsipareigojimų įgyvendinus programą, du kartus per metus euro grupėje gali būti susitarta dėl dviejų papildomų priemonių (palūkanų normos maržos padidinimo, susijusio su Europos finansinio stabilumo fondo programos skolos išpirkimo dalimi, panaikinimo 2018 m. ir euro zonos nacionalinių centrinių bankų pajamoms, gautoms už Graikijos Vyriausybės obligacijas, laikomas pagal Susitarimą dėl grynojo finansinio turto ir Vertybinių popierių rinkų programą, lygiaverčių sumų pervedimo atkūrimo). Todėl buvo panaudotos pirmoji ir antroji sąlygiškų skolos priemonių dalys, dėl kurių euro grupė susitarė atitinkamai 2019 m. balandžio ir gruodžio mėn.;
                  
               
                     (3)
                  
                  
                     Graikija įsipareigojo euro grupei tęsti ir užbaigti visas pagal Europos stabilumo mechanizmo paramos stabilumui programą (toliau – programa) priimtas pagrindines reformas ir išlaikyti svarbių reformų, priimtų pagal tą ir ankstesnes programas, tikslus. Graikija taip pat įsipareigojo įgyvendinti konkrečius veiksmus šiose srityse: fiskalinės, įskaitant struktūrinę, politikos, socialinės gerovės, finansinio stabilumo, darbo ir produktų rinkų, privatizavimo ir viešojo administravimo. Tie konkretūs veiksmai, išdėstyti 2018 m. birželio 22 d. euro grupės pareiškimo priede, padės šalinti Graikijos perviršinį makroekonominį disbalansą ir esamus ar potencialius ekonominių sunkumų šaltinius;
                  
               
                     (4)
                  
                  
                     2019 m. vasario 27 d. Komisija paskelbė 2019 m. Graikijai skirtą ataskaitą (4). Komisija padarė išvadą, kad nors Graikijai pavyko atkurti subalansuotą biudžetą ir smarkiai sumažinti einamosios sąskaitos deficitą, šalyje po krizės yra susidaręs perviršinis makroekonominis disbalansas (5). Jis susijęs su didele valstybės skola, neigiama grynąja tarptautinių investicijų pozicija, aukštu neveiksnių paskolų lygiu bankų balansuose ir vis dar aukštu nedarbo lygiu. Šios išvados vėliau patvirtintos 2019 m. gruodžio 17 d. Komisijos pagal Europos Parlamento ir Tarybos reglamentą (ES) Nr. 1176/2011 (6) priimtoje įspėjimo mechanizmo ataskaitoje, kurioje Graikija nurodyta kaip viena iš valstybių narių, dėl kurių 2020 m. reikės parengti nuodugnią apžvalgą. Visų pirma iš ataskaitos matyti, kad 2018 m. pabaigoje Graikijos valdžios sektoriaus skola sudarė 181,2 % bendrojo vidaus produkto ir buvo didžiausia Sąjungoje. 2018 m. grynoji tarptautinių investicijų pozicija, lygi -143,3 % bendrojo vidaus produkto, tebėra labai didelė, nors ji apima didelę valstybės išorės skolą labai palankiomis sąlygomis. Be to, nors einamosios sąskaitos deficitas gerokai sumažėjo, to vis dar nepakanka, kad labai didelė grynoji tarptautinių investicijų pozicija tinkamu tempu būtų sumažinta iki apdairaus lygio. 2013 m. aukščiausią 27,8 % lygį pasiekęs nedarbas toliau mažėjo, tačiau 2019 m. spalio mėn. vis dar sudarė 16,6 %. Ilgalaikis nedarbas (12,1 % 2019 m. trečiąjį ketvirtį) ir jaunimo nedarbas (35,6 % 2019 m. spalio mėn.) tebėra labai didelis, nors jis taip pat gerokai sumažėjo, palyginti su aukščiausiu lygiu krizės metu (ilgalaikis nedarbas aukščiausią tašką 19,9 % – pasiekė 2014 m. antrąjį ketvirtį, o jaunimo nedarbas 60,2 % – 2013 m. vasario mėn.);
                  
               
                     (5)
                  
                  
                     atsižvelgdama į Komisijos 2019 m. nuodugnią apžvalgą ir remdamasi Komisijos vertinimo rezultatais, Taryba išnagrinėjo 2019 m. nacionalinę reformų programą ir 2019 m. stabilumo programą. Ji rekomendavo (7) Graikijai 2019 ir 2020 m. imtis veiksmų, kad šalis pasiektų tvarų ekonomikos atsigavimą ir pašalintų perviršinį makroekonominį disbalansą tęsdama ir užbaigdama reformas pagal įsipareigojimus, prisiimtus įgyvendinus programą, kaip susitarta 2018 m. birželio 22 d. euro grupės posėdyje. Taryba taip pat rekomendavo Graikijai vykdant su investicijomis susijusią ekonominę politiką sutelkti dėmesį į konkrečias prioritetines sritis, siekiant suteikti tvirtą pagrindą augimui, kartu mažinant regioninius skirtumus ir užtikrinant socialinę įtrauktį;
                  
               
                     (6)
                  
                  
                     2019 m. lapkričio 20 d. Komisija paskelbė ketvirtą griežtesnės Graikijos priežiūros vertinimą (8). Ji padarė išvadą, kad Graikija ėmėsi būtinų veiksmų, kad iki 2019 m. vidurio įvykdytų konkrečius reformų įsipareigojimus, tačiau siekiant užbaigti ir prireikus paspartinti reformas būtina imtis tolesnių veiksmų. Atliekant šį vertinimą atsižvelgta į naujosios administracijos ankstesnių mėnesių pastangas vykdyti įsipareigojimus, kad būtų pasistūmėta įgyvendinant platesnio masto reformų darbotvarkę, ir jos pasiryžimą rengti reformas glaudžiai bendradarbiaujant su institucijomis;
                  
               
                     (7)
                  
                  
                     valdžios institucijos stengiasi neatsilikdamos vykdyti finansų sektoriaus reformas, tačiau reikia pagerinti planus, kad būtų einama į priekį. Graikijos bankų likvidumas toliau didėjo ir esama požymių, kad bankų patekimas į rinką laipsniškai atkuriamas, tačiau vis dar yra didelių įsisenėjusių rizikos veiksnių ir sunkumų. Jų kapitalo pozicija tebėra tinkama, tačiau artimiausiu metu jie gali patirti sunkumų, pavyzdžiui, dėl pereinamojo laikotarpio prudencinių priemonių laipsniško panaikinimo. Bankai vis dar turi imtis veiksmų dėl didelių neveiksnių paskolų sankaupų. Nors sankaupos laipsniškai mažėjo nuo 107,2 mlrd. EUR aukščiausio lygio 2016 m. kovo mėn., 2019 m. rugsėjo mėn. pabaigoje jos tebebuvo labai didelės — 71,2 mlrd. EUR arba 42,1 % visų balansinių bendrų klientų paskolų pozicijų. Neseniai priimtos turto apsaugos programos „Hercules“, kuri dar turi būti įgyvendinta, tikslas – sudaryti palankesnes sąlygas gerokai paspartinti dabartinių strategijų, skirtų neveiksnioms paskoloms bankų sektoriuje mažinti, vykdymą. Kiti sunkumai susiję su nestabiliu pelningumu dabartinėmis mažų palūkanų normų sąlygomis ir stipriais valstybių ir bankų ryšiais, be kita ko, pasireiškiančiais didele atidėtųjų mokesčių kredito dalimi bankų kapitale. Pagerėjus Graikijos bankų likvidumo padėčiai ir padidėjus indėlininkų pasitikėjimui, 2019 m. rugsėjo 1 d. buvo visiškai panaikinta kapitalo kontrolė;
                  
               
                     (8)
                  
                  
                     nepaisant pastaraisiais metais padarytos pažangos, Graikija vis dar patiria didelių sunkumų, susijusių su verslo aplinka ir teismų sistema. Nors Graikija padarė pažangą sutrumpindama įmonės įregistravimo laiką ir sustiprindama smulkiųjų investuotojų apsaugą, ji ir toliau labai atsilieka nuo pirmaujančių šalių keliose srityse, vertinant pagal pagrindinių lyginamųjų ekonominės veiklos rodiklių struktūrinius komponentus (pvz., teismo sprendimui priimti reikalingo laiko, sutarčių vykdymo užtikrinimo, nuosavybės registravimo, nemokumo problemų sprendimo ir kt.);
                  
               
                     (9)
                  
                  
                     2010 m. Graikijai buvo užkirstas kelias skolintis finansų rinkoje; 2017 m. liepos mėn. išleidusi Vyriausybės obligacijų ji pamažu atgauna galimybę patekti į rinką. 2018 m. Graikijai sėkmingai užbaigus ESM programą, jos Vyriausybės obligacijų pajamingumas pradėjo lėtai mažėti, o antrąjį 2019 m. pusmetį dar labiau sumažėjo ir 2019 m. gruodžio mėn. dešimties metų termino obligacijų pajamingumas pasiekė rekordiškai žemą 1,4 % lygį, palyginti su 4,3 % pajamingumu praėjusiais metais. Vis dėlto Graikijos skolinimosi sąlygos išlieka labai priklausomos nuo išorės ekonominės rizikos ir šalies vidaus pažeidžiamumo. Reitingų agentūros ėmė Graikiją vertinti geriau, tačiau šalis nesiekia investicinio reitingo;
                  
               
                     (10)
                  
                  
                     atsižvelgdama į tai, kas išdėstyta, Komisija daro išvadą, kad griežtesnę priežiūrą pagal Reglamento (ES) Nr. 472/2013 2 straipsnį pagrindžiančios sąlygos vis dar egzistuoja. Visų pirma, Graikijai ir toliau kyla su finansiniu stabilumu susijusi rizika, kuri, jei pasireikštų, galėtų turėti neigiamą šalutinį poveikį kitoms euro zonos valstybėms narėms. Jei koks nors šalutinis poveikis pasireikštų, jis galėtų būti netiesioginis, t. y. paveikti investuotojų pasitikėjimą ir kartu bankų ir valstybių refinansavimo išlaidas kitose euro zonos valstybėse narėse;
                  
               
                     (11)
                  
                  
                     todėl vidutiniu laikotarpiu Graikija turi ir toliau imtis priemonių sunkumų šaltiniams arba potencialiems šaltiniams šalinti ir įgyvendinti struktūrines reformas patikimam ir tvariam ekonomikos atsigavimui paremti, kad sumažintų kelių iš praeities likusių veiksnių poveikį. Šie veiksniai, be kita ko, yra didelis ir užsitęsęs nuosmukis per krizę, Graikijos skolos naštos dydis, finansų sektoriaus pažeidžiamumas, vis dar palyginti stiprios finansų sektoriaus ir Graikijos viešųjų finansų tarpusavio sąsajos, be kita ko, valstybės nuosavybės forma, rizika, kad didelė įtampa bet kuriame iš tų sektorių gali išplisti į kitas valstybes nares, taip pat euro zonos valstybėms narėms kylanti rizika dėl Graikijos valstybės skolos;
                  
               
                     (12)
                  
                  
                     siekiant pašalinti likutinę riziką ir stebėti, kaip vykdomi tuo tikslu prisiimti įsipareigojimai, būtina ir tinkama pratęsti griežtesnės priežiūros taikymą Graikijai pagal Reglamento (ES) Nr. 472/2013 2 straipsnio 1 dalį;
                  
               
                     (13)
                  
                  
                     2020 m. sausio 22 d. atsiųstu raštu Graikijai buvo suteikta galimybė išreikšti savo nuomonę apie Komisijos vertinimą. 2020 m. sausio 27 d. atsakyme Graikija iš esmės sutiko su Komisijos atliktu šaliai kylančių ekonominių sunkumų, kurie yra pagrindas tęsti griežtesnę priežiūrą, vertinimu;
                  
               
                     (14)
                  
                  
                     Graikija ir toliau gaus techninę paramą pagal Struktūrinių reformų rėmimo programą (kaip nustatyta Europos Parlamento ir Tarybos reglamente (ES) 2017/825 (9)), kuri skiriama reformoms rengti ir įgyvendinti, taip pat pagrindinėms reformoms tęsti ir užbaigti vykdant politinius įsipareigojimus, stebimus taikant griežtesnę priežiūrą;
                  
               
                     (15)
                  
                  
                     vykdydama griežtesnę priežiūrą Komisija ketina glaudžiai bendradarbiauti su Europos stabilumo mechanizmu pagal jo išankstinio perspėjimo sistemą,
                  
               PRIĖMĖ ŠĮ SPRENDIMĄ:
         
            1 straipsnis
            Griežtesnės Graikijos priežiūros pagal Reglamento (ES) Nr. 472/2013 2 straipsnio 1 dalį, pradėtos taikyti Įgyvendinimo sprendimu (ES) 2018/1192, laikotarpis pratęsiamas dar šešiems mėnesiams, skaičiuojant nuo 2020 m. vasario 21 d.
         
         
            2 straipsnis
            Šis sprendimas skirtas Graikijos Respublikai.
         
         
            Priimta Briuselyje 2020 m. vasario 20 d.
            
               
                  Komisijos vardu
               
               Paolo GENTILONI
               
                  Komisijos narys
               
            
         
         
            (1)  OL L 140, 2013 5 27, p. 1.
         
            (2)  2018 m. liepos 11 d. Komisijos įgyvendinimo sprendimas (ES) 2018/1192, pradėti griežtesnę priežiūrą Graikijoje (OL L 211, 2018 8 22, p. 1).
         
            (3)  Komisijos įgyvendinimo sprendimas (ES) 2019/338 (OL L 60, 2019 2 28, p. 17) ir Komisijos įgyvendinimo sprendimas (ES) 2019/1287 (OL L 202, 2019 7 31, p. 110).
         
            (4)  SWD(2019) 1007 final.
         
            (5)  COM(2019) 150 final.
         
            (6)  2011 m. lapkričio 16 d. Europos Parlamento ir Tarybos reglamentas (ES) Nr. 1176/2011 dėl makroekonominių disbalansų prevencijos ir naikinimo (OL L 306, 2011 11 23, p. 25).
         
            (7)  2019 m. liepos 9 d. Tarybos rekomendacija dėl 2019 m. Graikijos nacionalinės reformų programos su Tarybos nuomone dėl 2019 m. Graikijos stabilumo programos.
         
            (8)  Europos Komisija, Enhanced Surveillance Report – Greece, November 2019, Institutional Paper 116, 2019 m. lapkričio mėn.
         
            (9)  2017 m. gegužės 17 d. Europos Parlamento ir Tarybos reglamentas (ES) 2017/825 dėl 2017–2020 m. struktūrinių reformų rėmimo programos sudarymo, kuriuo iš dalies keičiami reglamentai (ES) Nr. 1303/2013 ir (ES) Nr. 1305/2013 (OL L 129, 2017 5 19, p. 1).